b'\n_START_ARTICLE_\nErbium\n_START_SECTION_\nHistorikk\n_START_PARAGRAPH_\nErbium ble oppdaget i 1843 av den svenske kjemikerern Carl Gustaf Mosander. Mosander unders\xc3\xb8kte stoffet yttria fra mineralet gadolinitt, og separerte det i tre forskjellige oksider som han kalt yttria, erbia og terbia. P\xc3\xa5 dette tidspunktet var imidlertid erbia og terbia forvekslet, og i 1860 ble terbia omd\xc3\xb8pt til erbia, og i 1877 ble det som opprinnelig var kalt erbia omd\xc3\xb8pt til terbia. Det antatt rene erbiumoksidet viste seg \xc3\xa5 ogs\xc3\xa5 inneholde grunnstoffene scandium, holmium, thulium og ytterbium, noe som senere ble vist av den franske kjemikeren Marc Delafontaine. Rent erbiumoksid ble fremstilt i 1905 av den franske kjemikeren Georges Urbain og den amerikanske kjemikeren Charles James uavhengig av hverandre. Forholdsvis rent metallisk erbium ble f\xc3\xb8rst fremstilt i 1934 av de tyske kjemikerne Wilhelm Klemm og Heinrich Bommer. Metoden de brukte var \xc3\xa5 redusere en blanding av erbiumklorid og kaliumklorid med kalium-damp._NEWLINE_Erbium har f\xc3\xa5tt sitt navn etter Ytterby gruve i Vaxholm kommune i Stockholms skj\xc3\xa6rg\xc3\xa5rd.\n_START_SECTION_\nEgenskaper\n_START_PARAGRAPH_\nErbium er et mykt og smibart s\xc3\xb8lvhvitt metall som tilh\xc3\xb8rer lantanoidene og sjeldne jordmetall. Det oksiderer ikke like raskt i luft som noen av de andre sjeldne jordmetallene, og f\xc3\xa5r et gr\xc3\xa5tt oksidsjikt. Ved h\xc3\xb8yere temperaturer forbrenner det til erbiumoksid (Er\xe2\x82\x82O\xe2\x82\x83), og i vann reagerer det under dannelse av hydrogen og hydroksid. Erbium l\xc3\xb8ses opp i mineralsyrer, ogs\xc3\xa5 her under dannelse av hydrogen. Erbiumsalter har rosa farge, og grunnstoffet har skarpe karakteristiske absorpsjonslinjer i synlig lys, ultrafiolett og n\xc3\xa6r-infrar\xc3\xb8d.\n_START_SECTION_\nIsotoper\n_START_PARAGRAPH_\nNaturlig forekommende erbium best\xc3\xa5r av 6 stabile isotoper: \xc2\xb9\xe2\x81\xb6\xc2\xb2Er (0,14%), \xc2\xb9\xe2\x81\xb6\xe2\x81\xb4Er (1,61%), \xc2\xb9\xe2\x81\xb6\xe2\x81\xb6Er (33,61%), \xc2\xb9\xe2\x81\xb6\xe2\x81\xb7Er (22,93%), \xc2\xb9\xe2\x81\xb6\xe2\x81\xb8Er (26,78%) og \xc2\xb9\xe2\x81\xb7\xe2\x81\xb0Er (14,93%). I tillegg er 29 kunstig fremstilte ustabile (og dermed radioaktive) isotoper kjent. De mest stabile av disse er \xc2\xb9\xe2\x81\xb6\xe2\x81\xb9Er med halveringstid 9,4 dager, \xc2\xb9\xe2\x81\xb7\xc2\xb2Er med halveringstid 49,3 timer, \xc2\xb9\xe2\x81\xb6\xe2\x81\xb0Er med halveringstid 28,6 timer, \xc2\xb9\xe2\x81\xb6\xe2\x81\xb5Er med halveringstid 10,36 timer og \xc2\xb9\xe2\x81\xb7\xc2\xb9Er med halveringstid 7,5 timer. Alle de resterende isotopene har halveringstider kortere enn 4 timer, og de fleste kortere enn 4 minutter._NEWLINE_CAS-nummer: 7440-52-0\n_START_SECTION_\nForekomst\n_START_PARAGRAPH_\nErbium forekommer ikke naturlig i ren form, men finnes i mineralene monazitt, gadolinitt, xenotim og euxenitt. Det er et meget sjeldent grunnstoff med 3,8 ppm andel i jordskorpen. Den viktigste kommersielle kilden er fra xenotime, euxenitt og i de seneste \xc3\xa5rene: leire i det s\xc3\xb8rlige Kina. \xc3\x85rlig produseres det omkring 500 tonn erbiumoksid p\xc3\xa5 verdensbasis.\n_START_SECTION_\nAnvendelse\n_START_PARAGRAPH_\nErbiumoksid er det eneste tilsetningsstoffet som gir glass en rosa farge. Det tilsettes i optisk fiber for bruk i optiske forsterkere. Erbium brukes ogs\xc3\xa5 som n\xc3\xb8ytronfanger i kjernefysisk teknologi. Videre brukes erbium som tilsetningsstoff i metallurgien.'